EELNÕU

17.11.2023

**Liiklusseaduse ning politsei- ja piirivalve seaduse muutmise seadus**

**§ 1. Liiklusseaduse muutmine**

Liiklusseaduses tehakse järgmised muudatused:

**1)** paragrahvi 2 täiendatakse punktiga 31 järgmises sõnastuses:

„31) **automaatne liiklusjärelevalve süsteem** on tehnoloogiliste seadmete kogum, mis koosneb järelevalvekaamerast, sõidukiiruse mõõtmisel kiirusmõõturist, dokumenteerimisseadmest ja muudest vajalikest lisaseadmetest, mis on ette nähtud liiklusalase õigusrikkumise fikseerimiseks ning mille salvestist on õigus kasutada mootorsõiduki ja selle juhi, mootorsõiduki omaniku või vastutava kasutaja tuvastamiseks;“;

**2)** paragrahvi 2 punktis 52 asendatakse sõna „laadimise“ tekstiosaga „peale- või mahalaadimise“;

**3)** paragrahvi 20 lõiked 3 ja 4 muudetakse ning sõnastatakse järgmiselt:

„(3) Asula sõiduteel tohib sõidukit peatada või parkida ühes reas, sealjuures kaherattalist jalgratast, kaherattalist pisimopeedi, kaherattalist mopeedi ja kaherattalist külghaagiseta mootorratast ning ühe- või kaherattalist kergliikurit kõrvuti ka kahes reas, arvestades, et sõiduki pikitelg peab olema rööpne sõidutee äärega ja takistuse puudumise korral ei tohi sõiduk olla kaugemal kui 0,2 meetrit sõidutee äärest.

(4) Asulas tohib mopeedi ja mootorratta ning alla kuue meetri pikkuse haagiseta B-kategooria ning haagiseta D1-alamkategooria mootorsõiduki peatada või parkida ka:

1) sõiduteel selle ääre suhtes teatava nurga all kohas, kus seda lubab liikluskorraldusvahend või on olemas sõidutee laiend;

2) kõnnitee, jalgtee ja jalgrattatee äärses ning jalgratta- ja jalgtee äärses parklas liikluskorraldusvahendiga määratud korra kohaselt;

3) osaliselt või täielikult kõnniteel ning jalgratta- ja jalgteel, kus seda lubab liikluskorraldusvahend, jättes liiklejale sõiduteest kaugemal teeserval vabaks vähemalt 1,5 meetri laiuse teeosa;

4) ohutussaarel ja eraldusribal, kus seda lubab liikluskorraldusvahend.“;

**4)** paragrahvi 20 lõikest 41 jäetakse välja tekstiosa „Kaherattalist jalgratast, kaherattalist pisimopeedi,“;

**5)** paragrahvi 20 lõige 42 muudetakse ja sõnastatakse järgmiselt:

„(42) Asulas ja asulavälisel teel tohib jalgratast, kergliikurit ja pisimopeedi peatada või parkida ka:

1) käesoleva paragrahvi lõike 4 punktides 1, 2 ja 4 sätestatud tingimustel, sealhulgas kaherattalist jalgratast ja pisimopeedi ning ühe- või kaherattalist kergliikurit liikluskorraldusvahendiga määratud korra kohaselt kõrvuti kahes reas;

2) kõnnitee, jalgtee ning jalgratta- ja jalgtee ääres, jättes jalakäijale, jalgrattaga, kergliikuriga, pisimopeediga ja robotliikuriga liiklemiseks asjaomasel teel vabaks vähemalt 1,5 meetri laiuse teeosa.“;

**6)** paragrahvi 20 täiendatakse lõikega 43 järgmises sõnastuses:

„(43) Jalgratas, kergliikur ja pisimopeed pargitakse käesoleva paragrahvi lõike 42 punkti 2 kohaselt kõnnitee, jalgtee või jalgratta- ja jalgtee äärde nii, et see asub eemal sõidutee äärest ja sõiduki pikitelg on rööpne sõidutee äärest kaugemal asuva kõnnitee, jalgtee või jalgratta- ja jalgtee äärega. Takistuse puudumise korral ei tohi sõiduk olla sellest äärest kaugemal kui 0,2 meetrit. Käesolevat lõiget ei kohaldata, kui sõiduk pargitakse rattahoidikus või liikluskorraldusvahendiga määratud kohas või lukustatakse sõidutee pool asuva taristu külge.“;

**7)** paragrahvi 20 lõige 6 tunnistatakse kehtetuks;

**8)** paragrahvi 20 lõige 7 muudetakse ning sõnastatakse järgmiselt:

„(7) Asulavälisel teel väljaspool parklat või puhkekohta peatatakse või pargitakse sõiduk parempoolsel teepeenral või selle puudumise korral teel võimalikult paremal. Sõidukit tohib peatada ja parkida ainult ühes reas ja sõiduki pikitelg peab olema rööpne tee äärega. Käesolevat lõiget ei kohaldata käesoleva paragrahvi lõikes 42 sätestatud viisil peatumisele ja parkimisele.“;

**9)** paragrahvi 52 lõiget 1 täiendatakse punktiga 6 järgmises sõnastuses:

„6) jalgratturist, pisimopeedijuhist või kergliikurijuhist, kui möödasõidul ei ole võimalik hoida vähemalt 1,5-meetrist külgvahet.“;

**10)** paragrahvi 52 lõiget 2 täiendatakse punktiga 4 järgmises sõnastuses:

„4) jalgratturist, pisimopeedijuhist või kergliikurijuhist, kui möödasõidul ei ole võimalik hoida vähemalt 1,5-meetrist külgvahet.“;

**11)** paragrahvi 54 lõikes 5 asendatakse tekstiosa „1 ja 2“ tekstiosaga „1, 2 ja 4“;

**12)** paragrahvi 55 tekst loetakse lõikeks 1 ja paragrahvi täiendatakse lõikega 2 järgmises sõnastuses:

„(2) Arvestades § 51 lõigetes 1, 3 ja 4 ning §-s 52 sätestatut, võib jalgratturist, pisimopeedijuhist või kergliikurijuhist mööda sõita möödasõitu keelavat teekattemärgist ületades.“;

**13)** paragrahvi 69 lõige 1 muudetakse ja sõnastatakse järgmiselt:

„(1) Juht ei tohi olla käesoleva paragrahvi lõigetes 3 ja 31 nimetatud alkoholi piirmäära ületavas seisundis ega joobeseisundis. Joobeseisund ja alkoholi piirmäära ületamine tuvastatakse korrakaitseseaduses sätestatud korras.“;

**14)** paragrahvi 69 täiendatakse lõikega 31 järgmises sõnastuses:

„(31) Jalgratturi, kergliikurijuhi ja pisimopeedijuhi ühes grammis veres ei tohi olla alkoholi 0,50 milligrammi või rohkem või ühes liitris väljahingatavas õhus 0,25 milligrammi või rohkem.“;

**15)** paragrahvi 92 lõigetes 9 ja 12 asendatakse sõna „mootorsõiduki“ sõnaga „sõiduki“;

**16)** seadust täiendatakse 122. peatükiga järgmises sõnastuses:

„**122. peatükk**

**MAJANDUSTEGEVUSE NÕUDED KERGLIIKURI, PISIMOPEEDI JA JALGRATTARENDILE VÕI ÜÜRILE ANDMISELE**

**§ 19013. Rendile või üürile antava kergliikuri, pisimopeedi ja jalgratta märgistamine**

Kohaliku omavalitsuse üksus võib määrusega kehtestada nõude, et kergliikuri, pisimopeedi või jalgratta rendile või üürile andmisega tegelev ettevõtja on kohustatud renditava või üüritava sõiduki varustama selgelt loetava identifitseerimisnumbri ning rendile või üürile andva ettevõtja telefoninumbri ja ärinimega.

**§ 19014. Nõuded kergliikuri, pisimopeedi ja jalgratta rendile või üürile andmisele**

(1) Kohaliku omavalitsuse üksus võib ettevõtja kergliikuri, pisimopeedi ja jalgratta rendile või üürile andmise majandustegevusele määrusega kehtestada:

1) ettevõtja rendile või üürile antava sõiduki tehnilised nõuded, mille abil on võimalik seada sõiduki kasutamisele geograafilisi, ajalisi, sõidukiiruse ja parkimise piiranguid;

2) piirkonnad, kus ettevõtja peab sõiduki tehnilisi funktsioone kasutades piirama sõiduki parkimise võimalusi;

3) piirkonnad, kus, ning päevad ja kellaajad, mil ettevõtja peab tehnilisi funktsioone kasutades sõiduki kiirust piirama;

4) nõuded kergliikurite ja jalgrataste parkimiskohtade kasutamisele.

(2) Käesoleva paragrahvi lõikes 1 nimetatud nõuete kehtestamisel arvestab kohaliku omavalitsuse üksus piirkonna liikluskorraldust ja -olusid eesmärgiga tagada inimeste, vara ja keskkonna ohutus. Nõuete täitmise kohustuse võib seada sõltuvusse sõiduki liigist, ettevõtja renditavate või üüritavate sõidukite arvust, üüri- või rendiperioodi pikkusest või muust üüri- või renditeenusele iseloomulikust asjaolust.

(3) Ettevõtja peab teavitama kohaliku omavalitsuse üksust viivitamata käesoleva paragrahvi lõikes 2 nimetatud asjaolude muutumisest, millest sõltub lõikes 1 nimetatud nõuete kohaldamine. Teavitamisele kuuluvate asjaolude loetelu kehtestab kohaliku omavalitsuse üksus määrusega.

(4) Käesoleva paragrahvi lõike 1 punktis 3 nimetatud juhul võib kohaliku omavalitsuse üksus sõidukiirust piirata kuni 10 kilomeetrini tunnis.

**§ 19015. Riiklik järelevalve majandustegevuse nõuete täitmise üle**

(1) Riiklikku järelevalvet käesoleva seaduse §-de 19013 ja 19014 alusel kehtestatud majandustegevuse nõuete täitmise üle teostab kohaliku omavalitsuse üksus.

(2) Kohaliku omavalitsuse üksus võib käesolevas peatükis sätestatud riikliku järelevalve teostamiseks kohaldada korrakaitseseaduse §-des 30, 31, 32, 49, 50, 51, 52 ja 53 sätestatud riikliku järelevalve erimeetmeid.

**§ 19016. Kontrolltehing**

Kohaliku omavalitsuse üksusel on õigus teha kontrolltehing,kui käesoleva seaduse §-s 19015 sätestatud erimeetmetega ei ole võimalik või on oluliselt raskem käesoleva seaduse § 19014 alusel kehtestatud nõuete täitmise üle järelevalve teostamine, kuid see on vajalik rikkumise väljaselgitamiseks. Kontrolltehing sooritatakse tarbijakaitseseaduse § 63 lõigetes 2–9 ja 11 sätestatud tingimustel ja korras.“;

**17)** paragrahvi 1931 lõige 4 muudetakse ja sõnastatakse järgmiselt:

„(4) Paigaldatav automaatne liiklusjärelevalve süsteem peab tehniliselt ühilduma politsei andmekoguga.“;

**18)** paragrahvi 199 lõige 2 muudetakse ja sõnastatakse järgmiselt:

„(2) Automaatse liiklusjärelevalve süsteemiga kogutud liiklusalaste õigusrikkumiste andmeid töödeldakse politsei andmekogus.“;

**19)** paragrahvi 199 lõiked 3–5 tunnistatakse kehtetuks;

**20)** seadust täiendatakse §-ga 2242 järgmises sõnastuses:

„**§ 2242. Jalgratta, kergliikuri või pisimopeedi juhtimine alkoholi lubatud piirmäära ületanuna või joobeseisundis**

Jalgratta, kergliikuri või pisimopeedi juhtimise eest alkoholi lubatud piirmäära ületanuna või joobeseisundis –

karistatakse rahatrahviga kuni 100 trahviühikut.“;

**21)** paragrahv 241 muudetakse ja sõnastatakse järgmiselt:

„**§ 241. Peatumise või parkimise nõuete rikkumine**

(1) Sõiduki peatumise või parkimise eest selleks keelatud kohas või liikluskorraldusvahendiga ettenähtud peatumis- või parkimiskorda või -viisi rikkudes –

karistatakse rahatrahviga kuni 20 trahviühikut.

(2) Sõiduki peatumise või parkimise eest selleks keelatud kohas või liikluskorraldusvahendiga ettenähtud peatumis- või parkimiskorda või -viisi rikkudes nii, et see on ohtlik teistele liiklejatele või häirib oluliselt liiklust, –

karistatakse rahatrahviga kuni 50 trahviühikut.“;

**22)** paragrahvi 259 lõiked 1 ja 2 muudetakse ja sõnastatakse järgmiselt:

„(1) Jalakäija, kergliikurijuhi, robotliikuri juhi või kasutaja, jalgratturi, pisimopeedijuhi, loomveoki juhi või sõitja poolt liiklusnõuete muu rikkumise eest, kui puudub käesoleva seaduse §-s 2242,226, 234, 236, 237, 239 või 241 sätestatud väärteokoosseis, –

karistatakse rahatrahviga kuni 15 trahviühikut.

(2) Sama teo eest:

1) kui see on toime pandud alkoholi lubatud piirmäära ületanuna või joobeseisundis;

2) kui sellega on tekitatud inimesele ettevaatamatusest tervisekahjustus või

3) kui sellega on tekitatud varaline kahju või liiklusoht, –

karistatakse rahatrahviga kuni 150 trahviühikut.“;

**23)** paragrahvi 262 punkt 2 muudetakse ja sõnastatakse järgmiselt:

„2) sõiduki peatumise või parkimise eest selleks keelatud kohas või liikluskorraldusvahendiga ette nähtud peatumiskorda või -viisi või parkimiskorda või -viisi rikkudes või ristmikul seismisega teiste liiklejate võimaliku takistamise või ühissõidukiraja lubamatu kasutamise eest määratakse hoiatustrahv suurusega 40 eurot;“;

**24)** paragrahvi 262 punktis 3 ja § 2621 lõike 2 punktis 2 asendatakse arv „40“ arvuga „60“;

**25)** paragrahvi 2621 lõike 2 punktis 3 asendatakse arv „20“ arvuga „40“.

**§ 2. Politsei ja piirivalve seaduse muutmine**

Politsei ja piirivalve seaduse § 12 lõige 4 muudetakse ja sõnastatakse järgmiselt:

„(4) Politsei andmekogusse kantakse andmed alusdokumentide, automaatse liiklusjärelevalve süsteemi salvestiste, isikutelt saabunud teadete või politseitegevusega saadud info alusel.“.

**§ 3. Seaduse jõustumine**

Käesoleva seaduse § 1 punktid 7 ja 9–12 jõustuvad 2025. aasta 1. jaanuaril.

Lauri Hussar

Riigikogu esimees

Tallinn,

........ ........................... 2023. a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus

........ ........................... 2023. a